Document ID: 32007R1126

KOMMISSIONENS FORORDNING (EF) Nr. 1126/2007
af 28. september 2007
om ændring af forordning (EF) nr. 1881/2006 om fastsættelse af grænseværdier for bestemte forurenende stoffer i fødevarer for så vidt angår fusariumtoksiner i majs og majsprodukter
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler (1), særlig artikel 2, stk. 3, og
ud fra følgende betragtninger:
(1)
Ved Kommissionens forordning (EF) nr. 1881/2006 af 19. december 2006 om fastsættelse af grænseværdier for bestemte forurenende stoffer i fødevarer (2) er der fastsat grænseværdier for fusariumtoksiner i visse fødevarer.
(2)
Der bør fastsættes lave grænseværdier, som med rimelighed kan forventes overholdt under iagttagelse af god landbrugs- og fremstillingspraksis, under hensyntagen til den risiko, der er forbundet med forbruget af de pågældende fødevarer.
(3)
Klimaforhold under væksten, navnlig under blomstringen, har stor indflydelse på indholdet af fusariumtoksiner. God landbrugspraksis, hvor risikofaktorerne reduceres til et minimum, kan imidlertid i et vist omfang forhindre forureningen med fusariumsvampe. Kommissionens henstilling 2006/583/EF af 17. august 2006 om forebyggelse og reduktion af fusariumtoksiner i korn og kornprodukter (3), herunder majs og majsprodukter, indeholder overordnede principper for forebyggelse og reduktion af forurening med fusariumtoksiner (zearalenon, fumonisiner og trichothecener) i korn, som anbefales gennemført ved udformning af nationale retningslinjer baseret på disse principper.
(4)
Der blev i 2005 fastsat grænseværdier for fusariumtoksiner i korn og kornprodukter, herunder majs og majsprodukter. For så vidt angår majs kendtes ikke nøjagtigt alle de faktorer, der medvirker til dannelsen af fusariumtoksiner, herunder især zearalenon og fumonisin B1 og B2. Derfor blev det fastsat, at grænseværdierne for majs og majsprodukter først skulle gælde fra den 1. juli 2007 for deoxynivalenol og zearalenon og fra den 1. oktober 2007 for fumonisin B1 og B2, hvis der ikke inden dette tidspunkt blev fastsat andre grænseværdier på basis af nye oplysninger om forekomst og dannelse. Inden for denne frist havde fødevarevirksomhedslederne i kornkæden mulighed for at undersøge kilderne til dannelse af disse mykotoksiner og fastsætte de forvaltningsforanstaltninger, der skal træffes for at forhindre deres forekomst mest muligt.
(5)
Set i lyset af nye oplysninger fremkommet siden 2005 er det nødvendigt at ændre grænseværdierne for majs og majsprodukter samt anvendelsesdatoen for disse grænseværdier.
(6)
Der er fremlagt nyere oplysninger, der dokumenterer, at der i forbindelse med 2005- og 2006-høsten er konstateret større indhold i majs end for 2003- og 2004-høsten af især zearalenon og fumonisiner og i mindre grad deoxynivalenol som følge af vejrforholdene. De fastlagte grænseværdier for zearalenon og fumonisiner kan under visse vejrforhold derfor ikke overholdes for majs, heller ikke selv om der i videst muligt omfang anvendes forebyggende foranstaltninger. Det er derfor nødvendigt at ændre grænseværdierne for at undgå markedsforstyrrelser, samtidig med at der opretholdes et højt niveau for beskyttelse af folkesundheden ved at sikre, at menneskers eksponering fortsat ligger markant under den sundhedsbaserede vejledende værdi.
(7)
For at sikre en korrekt og gnidningsløs anvendelse af disse grænseværdier bør de også gælde for alt majs og alle majsprodukter, der er høstet inden for en sæson, og anvendelsesdatoen bør derfor afspejle begyndelsen af afsætningsperioden i det kommende høstår. Da majshøsten i Europa normalt begynder midt i september og varer indtil udgangen af oktober, bør 1. oktober 2007 benyttes som anvendelsesdato.
(8)
På den baggrund bør denne forordning anvendes fra den 1. juli 2007.
(9)
Endvidere bør der foretages en række mindre tekniske ændringer.
(10)
Det bør fastsættes, at grænseværdien ikke gælder for uforarbejdet majs, hvis dette er bestemt til forarbejdning ved vådformaling (stivelsesproduktion). Videnskabelige data har således vist, at uanset indholdet af fusariumtoksiner i den uforarbejdede majs, er fusariumtoksiner ikke blevet påvist, eller kun i meget lille omfang, i stivelse fremstillet af majs. For at beskytte folke- og dyresundheden bør fødevarevirksomhedslederne i vådformalingssektoren ikke desto mindre foretage en intensiv overvågning af biprodukterne fra vådformalingen bestemt til foderbrug for at kontrollere overholdelsen af de vejledende grænseværdier, der er omhandlet i Kommissionens henstilling 2006/576/EF af 17. august 2006 om forekomst af deoxynivalenol, zearalenon, ochratoksin A, T-2 og HT-2 samt fumonisiner i produkter til foderbrug (4).
(11)
Ved tørformaling fremkommer der formalingsfraktioner med forskellig partikelstørrelse fra samme parti uforarbejdet majs. Videnskabelige data viser, at formalingsfraktionerne med mindre partikelstørrelse har et større indhold af fusariumtoksiner end formalingsfraktionerne med større partikelstørrelse. Formalingsfraktioner af majs klassificeres afhængigt partikelstørrelse under forskellige positioner i den kombinerede nomenklatur, alt efter hvilken mængde der passerer gennem en sigte med en maskestørrelse på 500 mikron. For at afspejle de forskellige fraktioners kontamineringsniveau bør der fastsættes forskellige grænseværdier for formalingsfraktioner, der er henholdsvis mindre og større end 500 mikron.
(12)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I forordning (EF) nr. 1881/2006 foretages følgende ændringer:
1)
Artikel 11, litra b), affattes således:
»b)
1. oktober 2007 for så vidt angår de i bilagets punkt 2.4.3, 2.4.8, 2.4.9, 2.5.2, 2.5.4, 2.5.6, 2.5.8, 2.5.9 og 2.5.10 fastsatte grænseværdier for deoxynivalenol og zearalenon.«
2)
Del 2 i bilaget ændres således:
a)
Teksten vedrørende deoxynivalenol (2.4), zearalenon (2.5), og fumonisiner (2.6) erstattes af teksten i bilaget til nærværende forordning.
b)
Fodnote 20 affattes således: »Grænseværdien gælder fra den 1. oktober 2007«.
c)
Fodnote 21 udgår.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. juli 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. september 2007.

Labels: 0
17
20